Ba Gweta ba rolela Majaga matshwenyego
Banni ba Gweta mo kgaolong potlana ya Tutume ga ba itumelele ditirelo tse di tlhaelang tse ba reng ba tshwanetse go di tsaya mo ofising ya service centre le ya Water Utilities mo Nata mme jaanong ba tlamege go ya Tutume kana Sowa. Ba roletse mopalamante wa Nata-Gweta, Rre Polson Majaga matshwenyego a mo bokopanong jo a neng a bo rulaganyeditse go buisana le magosi le dikomiti tsa motse ka Laboraro. Maikaelelo a bokopano jo go ya ka mopalamente e ne e le go kopana le boeteledipele jwa motse go utlwa ka dikgang tse di ba tshwenyang le gore ene le makhanselara o ka ba thusa jang gore ba di kopanele. A re se e ne e le go fa baeteledipele sebaka sa go bolela sentle matshwenyego a ba kopanang le one mo motseng ka dikomiti di farologane ka maphata a go tlhabolola motse mme morago a kgone go busetsa komiti nngwe le nngwe phetolo e e maleba. Fa a amogela mopalamente, Kgosi Maditsa Maditsa wa kgotla yoo Maditsa o ne a leboga mopalamente go bo a bone go tshwanela gore a tle a nne le puisano le morafe ka tse di ba amang. Modulasetilo wa komiti ya ditlhabololo tsa motse, Rre Ledule Baraki fene a re go supega fa moeteledi pele wa service centre a sale a fudusitswe mme a bo a sa emisediwe. A re gape ba tshela ka letshogo la tsela ka metsi a setse a le mantsi kwa tlase ga lefatshe mme tsela ya dikoloi e ise e simololwe go tokafadiwa pula e ise e oketsege. O supa fa ba ne ba dira mosele wa metsi go leka go laola metsi gore a seka a tsena mo motseng mme mosele oo, o ne wa fitisetsa metsi kwa masimong mangwe ka jalo ba tlaa o bankanya. Bontsi jwa baeteledipele le magosi a motse ba ne ba supa fa ditirelo tsa Water Utilities Corporation e se tse di nametsang gotlhelele. Bangwe ba ne ba lela ka tlhaelo ya boroko jwa badirelapuso le dipalamo tsa puso go tsweledisa ditrelo mo setshabeng. Ba ba ikaegileng ka temo-tuo ba ne ba supa fa ba senyegetswe fela thata morago ga pula ya Dineo mme ka nako eno go sena phimolo keledi e ba e boneng jaaka dikgaolo tse dingwe. Ba ne ba wela ka go supa fa ba le mo Green zone ka lebaka la ditlou tse di mmalwa tse ba reng di tla felela di diga terata e e kganelang dinare mme di fetise tlhako le molomo mo kgaolong ya bone. Fa ba garela, dikgosi tsa tetlanyo tse lesome le bobedi tsa motse, ba ne ba ikopela go atswiwa ka ba tshwere moruthuta wa tiro ya go aga motse mme ba tlhoka fela yone thothoetso ya dikatso. Fa a ba araba, mopalamente Majaga o ne a supa fa a lemoga mathata a bone a ditiro tsa motse tse di neelwang banni ba metsi e tlhabologileng mme maikaelelo a ditiro tseo e le go tlhabolola banni ba kwa tiro eo e ileng teng, ka jalo o tlaa dira gore selo seo se seka sa diragala gape ka tsela epe. Mopalamente a re maphata a mangwe a batla go tsisa ditirelo mo kgaolong ya botlhopi ya Nata-Gweta mme ka lebaka la go tlhoka diofisi ba felela ba ya kwa dikgaolong tse di nang le diofisi, ka jalo o rotloetsa batho go aga diofisi le matlo a boroko mme morago ba di hirisetse puso gore ditlamelo di goroge kwa go bone. O ne a supa fa Nata a abetswe setsha sa go aga khansele mme e tlaare ngwaga o o tlang a tsee P8million mo go P10million wa kgaolo ya botlhophi ya Nata-Gweta go aga dikago tse fa dithuso tse dingwe a tla di kopa kwa go maleba. A re mo bosheng ba ne ba bolaya dinare tse pedi le bana ba tsone tse di neng di le mo green zone mme o rotloetsa batho go tshwara ka natla gore seemo se se nne fela jaalo ka go disa melolwane ka dikomiti tsa motia gore dinare di seka tsa fetisa malwetse mo leruong. A re go na le komiti ya Nata-Gweta Beef Block Association e e leng gore dikomiti di tshwanetse go itshwaraganya le yone go netefatsa gore thuo e tswa maduo. Mopalamente o ne a tlhalosa fa morago ga go lemoga letlhoko la ntlwana ya boitiketso kwa posong, a supa fa makhanselera a ithaopile le bangwe gore o tlaa aga ntlwana teng. O weditse ka go solofetsa fa dikgang tse a sa kgonang go di araba, a tla di isa kwa maphateng a a maleba mme o tlaa busa dikarabo. Mopalamente o ne a kgothatsa badirela puso go isa ditirelo kwa setshabeng ka nako tsotlhe le go dirisana mo tirong gore ba kgone go thusa setshaba sentle. 